**Vedtægter for Kreds 13**, Amagerkredsen

§ 1.

Tårnby og Dragør Kommuner udgør Amagerkredsen, som er Kreds 13 af Danmarks Lærerforening.

Hjemstedskommunen er Tårnby Kommune.

§ 2.

Kredsens formål er at varetage medlemmernes pædagogiske og tjenstlige interesser, faglige og økonomiske interesserer samt at styrke sammenholdet mellem medlemmerne.

Kredsen er partipolitisk uafhængig.

§ 3.

Som medlem skal optages enhver, som ifølge Danmarks Lærerforenings vedtægter har ret til at være almindeligt eller særligt medlem af kredsen. Kun almindelige medlemmer er valgbare og har stemmeret.

Indmeldelse sker online på DLF’s hjemmeside og i henhold til DLF’s vedtægter § 4 stk. 1, 2 og 3-

Indmelder lærerstuderende sig senere end 9 måneder efter optagelsen på seminariet, indtræder muligheden for at opnå juridisk og økonomisk bistand fra foreningen normalt først efter 3 måneders ubrudt medlemskab**.**

For nydimitterede, der ikke har indmeldt sig jf. ovenstående, indtræder muligheden for at opnå juridisk og økonomisk bistand fra foreningens side normalt først efter 3 måneders ubrudt medlemskab.

For øvrige medlemsberettigede gælder, at såfremt indmeldelsen som almindeligt medlem finder sted senere end 3 måneder efter, at vedkommende har opnået ret til almindeligt medlemskab, jf. § 3, indtræder muligheden for at opnå juridisk og økonomisk bistand fra foreningens side normalt først efter 3 måneders ubrudt medlemskab.

Ved juridisk og økonomisk bistand forstås bistand i forbindelse med domstolsprøvelse og udbetaling af konfliktstøtte under en lovlig konflikt.

§ 4.

Kredskontingentet og kontingentet til Kredsens Støttefond fastsættes på den årlige generalforsamling.

Eventuelle kontingentforhøjelser til Hovedforeningen indregnes i det samlede kontingent pr. en 1.

januar.

Ethvert medlem er forpligtet til at oplyse foreningen om ansættelsesmæssige eller andre ændringer, der har betydning for medlemskabet.

Medlemmer, der har fået bevilget orlov, er på dagpenge i forbindelse med barsel, er ledige m.m. kan ansøge hovedforeningen om nedsættelse af kontingent.

Medlemmer, der trods påkrav ikke har betalt kontingenter, påløbne renter og gebyrer senest 1 måned efter påkravets fremsendelse, slettes som medlem af foreningen efter en sletteprocedure, som fastsættes af hovedstyrelsen. Sådanne medlemmer kan kun optages, efter at kontingentrestancerne m.v. er betalt, og i øvrigt forholder man sig ved genoptagelse som angivet i DLF’s vedtægter § 4. Medlemmernes pligt til at betale kontingentrestance, påløbne renter og gebyrer samt ekstraordinært udskrevne kontingenter ophører ikke ved sletning som medlem af foreningen.

Det enkelte medlem af kredsen hæfter overfor DLF’s Kreds 13’s forpligtigelser alene med sit indbetalte og sit forfaldne kontingent til kredsen.

Udmeldelse sker skriftligt til kredskassereren eller foreningens kontor med mindst 1 måneds varsel til en 1. januar, en 1. april, en 1. juli eller 1. oktober. Udmeldte pensionister (Fraktion 4) kan ikke genindmeldes, hvis der er gået mere end to år siden udmeldelsen.

§ 5.

Generalforsamlingen er kredsens højeste myndighed.

Ordinær generalforsamling afholdes hvert år i 1. kvartal, jfr. dog DLF’s vedtægters § 10stk. 8 og indkaldes med foreløbig dagsorden ved opslag på skolerne, på Kreds 13’s hjemmeside samt på www.folkeskolen.dk med mindst 3 ugers varsel.

Forslag, som ønskes optaget på dagsordenen, skal skriftligt foreligge hos formanden senest 10 dage før generalforsamlingens afholdelse. Generalforsamlingen kan kun træffe beslutning i sager, der er optaget på dagsordenen.

Endelig dagsorden, regnskab, forslag til budget og kontingent er tilgængelig på kredsens hjemmeside senest 5 arbejdsdage før generalforsamlingen.

Generalforsamlingen træffer sine afgørelser ved almindelig flertal blandt de fremmødte medlemmer. Der kan ikke stemmes ved fuldmagt eller brev.

§ 6.

På den ordinære generalforsamlings dagsorden skal følgende optages:

1. Valg af dirigent.
2. Beretning.
3. Regnskab.
4. Indkomne forslag.
5. Budget og fastsættelse af kredskontingent samt kontingent til Kredsens Støttefond for det følgende kalenderår.
6. Valg i lige år:

a. Kredsformand

b. Næstformand, dernæst øvrige delegerede til Danmarks Lærerforenings kongres og suppleanter for disse, hvilket finder sted efter de af Hovedstyrelsen fastsatte retningslinjer.

1. Kasserer.
2. 2 revisorer.
3. 2 revisorsuppleanter.
4. Eventuelt

Afstemning om fremsatte forslag sker ved håndsoprækning medmindre dirigenten, formanden, Kredsstyrelsen eller mindst 10 % af de fremmødte begærer skriftlig afstemning.

Personvalg sker altid ved skriftlig afstemning, hvis der er opstillet flere kandidater end det antal, der skal vælges. Stemmeberettigede er almindelige medlemmer jf. DLF’s vedtægter § 6.

§ 7.

Ekstraordinær generalforsamling afholdes, når formanden eller styrelsen finder det nødvendigt, eller når mindst 10 % af medlemmerne skriftligt til styrelsen fremsætter ønske herom og samtidig meddeler det/de emne/r, som ønskes behandlet af generalforsamlingen.

I sidstnævnte tilfælde skal generalforsamlingen afholdes senest 1 måned efter, skoleferier fraregnet, at begæringen er fremsat.

Ekstraordinær generalforsamling med angivelse af dagsorden indkaldes med mindst 5 dages varsel ved opslag på skolerne, på Kreds 13’s hjemmeside samt på [www.folkeskolen.dk](http://www.folkeskolen.dk/)

§ 8.

Force majeure

Stk. 1. Indenfor rammerne af vedtægterne for Danmarks Lærerforening – samt nærværende vedtægter, kan kredsstyrelsen i forbindelse med force majeure træffe beslutning om at udsætte generalforsamlingen.

Stk. 2. Udsættes generalforsamlingen med afsæt i force majeure, skal kredsstyrelsen indkalde til afholdelse af generalforsamling, så snart det igen er fysisk muligt. Indkaldelsen sker i henhold til vedtægternes øvrige bestemmelser om generalforsamlingens afvikling.

§ 9.

Kredsen ledes af en styrelse, som består af formanden, næstformanden, kredsens øvrige delegerede, kassereren og tillidsrepræsentanterne fra kommunernes folkeskoler, jfr. DLF’s vedtægter § 1.

§ 10.

Der oprettes faglige klubber på de enkelte tjenestesteder med det formål at styrke det fagpolitiske arbejde blandt medlemmerne i fraktionerne 1 og 2.

Klubbens forretningsorden skal godkendes af kredsstyrelsen.

TR/kontaktperson er formand for klubben og er forbindelsesled til kredsstyrelsen.

Valg af TR og TR-suppleant sker i henhold til TR-reglerne.

Valg af kontaktperson og suppleant for denne sker efter de af kongressen fastsatte bestemmelser.

Medlemmer uden fast tjenestested kan udgøre en særlig klub under kredsen.

Medlemmer, som ikke er ansat på en skole, men er ansat efter overenskomst indgået af DLF eller LC, kan udgøre en særlig klub under kredsen.

§ 11.

Et forslag om et mistillidsvotum til styrelsen kan behandles på en lovligt indkaldt generalforsamling, såfremt forslaget er rettidigt indgivet til dagsordenen.

Vedtager generalforsamlingen forslaget, indkalder styrelsen til ekstraordinær generalforsamling til afholdelse inden en måned, skoleferier fraregnet, med nyvalg i henhold til § 6, pkt. 6.

I perioden indtil afholdelse af den ekstraordinære generalforsamling udvirker styrelsen valg af tillidsrepræsentanter.

Den således nyvalgte styrelse tiltræder straks med den resterende del af valgperioden som funktionsperiode.

Vedtages et mistillidsvotum på en ekstraordinær generalforsamling to måneder eller mindre før den af Hovedstyrelsen fastsatte periode for afholdelse af ordinær generalforsamling, udskydes nyvalg hertil.

§ 12.

Styrelsen vælger selv sine repræsentanter til udvalg m.v.

Styrelsen kan ansætte lønnet kontorhjælp.

Faglig sekretær kan udpeges af Styrelsen.

Kredsen tegnes i økonomisk henseende af én af følgende personer:

1. Kredsformand
2. Kredskassereren
3. Kredsens næstformand
4. Enhver af kredsens øvrige ansatte, som i denne forbindelse er givet prokura.
5. Ethvert kredsstyrelsesmedlem, som i denne forbindelse er givet prokura.

Optagelse af lån kan dog kun finde sted efter beslutning herom i styrelsen.

Køb og salg af fast ejendom kan kun foretages efter vedtagelse på en generalforsamling.

§ 13.

Kredsens Støttefond har til formål at forøge kredsens økonomiske styrke og i en given situation at kunne yde støtte til medlemmer af DLF’s Kreds 13 under konflikter om tjenstlige og lønmæssige forhold samt til kulturelle arrangementer, som Kreds 13 deltager i eller arrangerer.

Endvidere har Kredsens Støttefond til formål at give Kreds 13 mulighed for at yde støtte til andre organisationer uden for DLF i konflikt om tjenstlige og lønmæssige forhold.

Kredsens Støttefonds midler anbringes sikrest muligt.

Renterne fra Støttefonden indgår i driftsregnskabet.

Der aflægges regnskab på den ordinære generalforsamling, hvor evt. kontingentet til Kredsens Støttefond fastsættes for et år ad gangen.

Kredsen råder endvidere over Særlig Fond udlagt til Kreds 13 af hovedforeningen, hvis formål

m.m. angives i hovedforeningens vedtægter § 9. Særlig fond forvaltes efter vedtægter for ”Kreds 13’s særlige fond”.

Kredsens årsregnskab revideres/ gennemgås af et professionelt revisionsfirma og de to interne revisorer.

§ 14.

Kredsstyrelsen drager omsorg for, at de under foreningens organisationsområde ansatte ved ethvert tjenestested i kredsens område vælger en tillidsrepræsentant og en suppleant for denne blandt medlemmerne på tjenestestedet efter bestemmelserne i de til enhver tid gældende regler for valg af medarbejderrepræsentanter.

Valget udskrives i lige årstal til afholdelse inden udgangen af marts.

§ 15.

Kredsens ophør.

Danmarks Lærerforening Kreds 13 kan med hovedstyrelsens forudgående godkendelse kun opløses, hvis dette vedtages på en generalforsamling, indkaldt efter de for ordinære generalforsamlinger gældende regler, på hvilken mindst 2/3 af generalforsamlingens tilstedeværende almindelige medlemmer (inkl. stemmer ikke) stemmer for.

Opnås der ikke 2/3’s flertal for forslaget, indkaldes der til ekstraordinær generalforsamling, hvor beslutning træffes ved almindelig stemmeflertal.

I tilfælde af kredsens opløsning anvendes dens midler efter generalforsamlingens nærmere bestemmelser efter kredsens formålsbestemmelser.

Ved kredsens opløsning tilfalder dog de til enhver tid værende midler i den til kredsen udlagte Særlig Fond, herunder eventuel fast ejendom, inventar etc. DLF´s Særlige Fond.

§ 16.

For at nærværende vedtægter kan ændres kræves det, at mindst 2/3 af de tilstedeværende medlemmer stemmer for en ændring, som er optaget på dagsordenen for en ordinær eller ekstraordinær generalforsamling.

§ 17.

Nærværende vedtægter træder i kraft ved vedtagelsen.

Således vedtaget den 14. marts 2024.